Joernaliste toenemend deur polisie geboelieLede van die polisie en weermag op patrollie tydens die staat van algehele afsondering. (Foto: SA Weermag/Twitter) Die Suid-Afrikaanse Redakteursforum (Sanef) het sy kommer uitgespreek oor wat hy beskou as ŉ toename in die aantal voorvalle waartydens lede van die Kaapse metropolisie en die polisie joernaliste verhoed om hofsake en ander nuusgebeure te dek. In die mees onlangse voorval, sê Sanef, is die media verhoed om die hofsaak van die 55-jarige Stephen Birch van Parow te dek. Hy is gearresteer nadat hy ŉ video geplaas het waarin hy beweer dat Covid-19-toetstoestelle met die virus besmet is. “Polisie het nie die media toegelaat om Dinsdag die hof te betree om sy hofverskyning te dek nie. Hulle het joernaliste wat reeds in die hof was fisiek verwyder en boonop nie ŉ rede vir hul verwydering verskaf nie,” sê Mahlatse Mahlase, voorsitter van Sanef. ŉ Poging om ŉ hofbevel te kry oor die kwessie of joernaliste toegelaat word om die hofsitting by te woon, was ook onsuksesvol. “Soos ons verstaan het nie die landdros of die departement van justisie opdrag gegee om joernaliste die hofsaal te weier nie,” sê Mahlase. Foto ter illustrasie: Pixabay Dit is blykbaar die jongste in ŉ reeks voorvalle waar die media deur die polisie of metropolisie verhinder is om oor bepaalde voorvalle te berig. “Op dieselfde dag het die polisie ŉ fotograaf verbied om die verwydering van asielsoekers uit ŉ kerk in Kaapstad te dokumenteer. Hulle het hom rondgepluk en geëis dat hy foto’s van ŉ afstand af neem. Ons is ook besorg dat verskeie joernaliste toegang geweier is tot die Strandfontein-sportsentrum waar die Stad Kaapstad haweloses huisves. Hierdie soort hardhandigheid deur lede van die polisie het ongelukkig die afgelope 12 maande toegeneem.” Mahlase sê die verhindering van joernaliste om hierdie gebeurtenisse te dek is teenstrydig met die regulasies van die tydperk van algehele afsondering, wat juis joernaliste as noodsaaklike dienste beskou. “Joernaliste het ŉ grondwetlike mandaat om die publiek in te lig, nou meer as ooit. En enige vorm van sensuur deur oorywerige beamptes behoort nie verdra te word nie,” sê hy. Sanef het weer ŉ beroep op die regering gedoen om te verseker dat alle staatsinstellings joernaliste sal beskerm teen teistering terwyl hulle hul werk doen.